Aslak Sira Myhre

Aslak Sira Myhre (født 1973) er en norsk tidligere journalist og politiker (RV). Han ble i 2014 utnevnt til nasjonalbibliotekar, og dermed øverste leder for det norske Nasjonalbiblioteket. Høsten 2025 ble han ansatt som konserndirektør i Lyse-konsernet, med ansvar for kommunikasjon, samfunnskontakt og strategi, og med tiltredelse i januar 2026.

Som nasjonalbibliotekar har Myhre vektlagt formidlingen av den historiske samlingen, utvikling av digitale tjenester og utvikling av bibliotekene som folkeopplysningsinstitusjoner. Han var tidligere daglig leder for Litteraturhuset i Oslo fra før oppstarten i 2007 og fram til 2014.

Han har videre vært aktiv i partiene RV og Rødt og var leder for RV fra 1997 til 2003. Han satt i kommunestyret i Stavanger fra 1999 til 2003.

 Politisk aktivitet 
Myhre vokste opp i Stavanger. Myhre markerte seg tidlig som aktivist ved Stavanger katedralskole, hvor han ble valgt til skolens øverste leder. Han var i skoleåret 1991–1992 leder for skolens styre. Foreldrene var aktive i AKP(m-l) og arbeidet på henholdsvis på Rosenberg Verft og sykehus. Han meldte seg inn i RV to år etter at foreldrene hadde meldt seg ut av partiet.radio.nrk.no NRK P1 Øde øy  18.10.2014

Myhres politiske standpunkt medførte at han nektet militærtjeneste på grunn av Norges deltakelse i militære operasjoner utenfor landets grenser. Han har hevdet at Norge ikke lenger har noe forsvar, men et «angrep». Myhre ble funnet skyldig i Oslo tingrett, som idømte han en straff på 90 dagers fengsel. I Borgarting lagmannsrett ble tiltalen om totalnekt frafalt og straffen ble omgjort til domsutsettelse. I 1996 deltok Myhre i Møhlenprisaksjonene, som kulminerte da tretti ungdommer ble arrestert under en okkupasjon av bygninger og anleggsmaskiner i forbindelse med utbyggingen av Nye Puddefjordsbru. 

Myhre har av utdanning mellomfag i historie og bonesertifikat som renholdsarbeider. Myhre, som var svært aktiv i studentaksjoner ved Universitetet i Bergen i 1990-årene, ble senere leder i Rød Valgallianse i perioden 1997–2003. Da han som 23-åring ble valgt som partileder, var han den første lederen for RV som verken hadde vært medlem av AKP eller Rød Ungdom. Myhre satt i kommunestyret i Stavanger for Rød Valgallianse fra 1999 til 2003. Han var styremedlem ved Universitetet i Bergen i 1996, og var førstekandidat til stortingsvalget for Rogaland RV i 1997 og Oslo RV i 2001. I 2009 og 2013 sto han på Rødts stortingsvalgliste i Oslo.

 Arbeid for journalistikk og litteratur  
Som journalist har Myhre jobbet særlig med fotball, han har dekket tre verdensmesterskap for avisa Klassekampen, han jobbet som ekspertkommentator i NRKs 4-4-2 sendinger i to sesonger, har kommentert fotball på radio og vært ansatt som Vikingblogger i både NRK Rogaland og Stavanger Aftenblad i flere år. Han har redigert fotballboka En god dag for fotball og ga i 2013 ut boka Hjemmakamp som en del av Falck forlags supporterserie. Han er kjent for sin fotballinteresse, særlig for Viking FK, og har vært sportsjournalist for NRK og Klassekampen.

Myhre har gitt ut flere bøker og skrevet for en rekke aviser og tidsskrift i og utenfor Norge, blant annet Klassekampen, Stavanger Aftenblad, Dagbladet, Samtiden, Prosa, The Guardian, The Washington Post og Aftonbladet. Kommentarartiklene hans etter terroren i Oslo 22. juli 2011 er oversatt til over tjue språk. I 2010 førte den politiske essaysamlingen Herskap og tjenere til opphetet debatt om bl.a. miljøbevegelsen og venstresidens forhold til olje og industri.

Fra 2003 til 2007 var han var leder for Foreningen !les, en organisasjon for å øke barn og ungdoms leselyst. I denne perioden løftet Foreningen seg og ble ledende i arbeidet med leselyst i Norge, blant annet gjennom utbredelsen av den nasjonale txt-kampanjen.

Fra 2006 ledet han arbeidet med å utvikle Norges første litteraturhus på oppdrag av Stiftelsen Fritt Ord. Litteraturhuset ble fra åpningen i 2007 godt besøkt, og ble i sitt første hele driftsår Europas største med over  publikummere. Besøkstallene fortsatte å vokse, og Litteraturhuset i Oslo ble etterfulgt av nye litteraturhus andre steder i Norge og et forbilde i Europa.

 Nasjonalbibliotek og boklov 
Sira Myhre ble utnevnt til Nasjonalbibliotekar i mai 2014, og begynte i stillingen i november samme år. I utnevnelsen understrekte Solberg-regjeringens kulturminister Torild Widvey Sira Myhres rolle som visjonær leder. Sira Myhre la de første årene særlig vekt på utviklingen av folkebibliotekene som møteplasser, litteraturformidlere og arenaer for debatt og folkeopplysning. Videre har Sira Myhre vektlagt Nasjonalbibliotekets rolle som folkeopplysning og historieformidling. Dette har sammen åpning av tre ulike nye utstillingsrom; Kartsenteret, den permanente utstillingen «Glimt fra en kulturhistorie» og rom for skiftende utstillinger som blant annet huset Svartmetall og Landslovsutstillingene og satsing på podcast og digital formidling gitt Nasjonalbiblioteket er stort nytt publikum.

Høsten 2021 ble Sira Myhre utnevnt til å lede arbeidet med Støre regjeringens arbeid med ny boklov. Loven ble vedtatt i stortinget i juni 2023 og trådte i kraft 1. januar 2024.

 Styreverv 
Sira Myhre har hatt flere ulike styreverv. Han var medlem i styret for NORLA fra 2015, som styreleder fra 2017 til 2020. Sira Myhre var i denne perioden sentral i NORLAs arbeid med å gjennomføre Norges satsning som gjesteland ved bokmessa i Frankfurt. Fra 2017 til 2023 var Sira Myhre styremedlem på Sparebankstiftelsens kulturhus i Oslo, Sentralen. Som Nasjonalbibliotekar har Sira Myhre engasjert seg i utviklingen av digital teknologi og kunstig intelligens for kultursektoren. Han satt fra 2014 til 2021 i Executive committee for IIIf-konsortiet, og utviklet i 2018 sammen med Stanford University Library konseptet Fantastic Futures som seinere dannet grunnlaget for det internasjonale nettverket AI4LAM. Siden 2019 har Sira Myhre vært medlem av rådet for Universitetsbiblioteket ved Stanford University i California (Stanford University Library Advisory Board).

 Familie  
Myhre er gift med redaktør Cathrine Sandnes og har to døtre. Begge foreldrene tilhørte den politiske venstresiden, og hans far Eldar Myhre er kjent som fagforeningsleder fra Aker Kværner.

 Priser og utmerkelser  
 For sitt arbeid i Foreningen !Les og på Litteraturhuset fikk Myhre i 2008 Eckbos legaters Kulturpris.
 For sitt virke som samfunnsdebattant mottok Aslak Sira Myhre i 2016 Siddisprisen.
 Sira Myhre ble i 1998 kåret til «Fremtidens leder» av ledelsesorganisasjonen Junior Chamber.

 Bibliografi  
 2006 – En faktahest om politikk
 2006 – En god dag for fotball
 2010 – Herskap og tjenere
 2013 – Hjemmakamp, supportserien om Viking fotballklubb

 Referanser 

 Eksterne lenker 



  Foreningen !Les
  NRK – Sira Myhre slipper fengsel


Kategori:Rød Valgallianses ledere
Kategori:RV-politikere i Oslo
Kategori:RV-politikere i Rogaland
Kategori:Lokalpolitikere i Stavanger
Kategori:Rødt-politikere i Oslo
Kategori:Personer fra Stavanger kommune
Kategori:Alumni fra Universitetet i Bergen
Kategori:Alumni fra Stavanger katedralskole